Diari Oficial de la Generalitat Valenciana


Sumari del DOGV 6828, del 27-07-2012 (2012/7169)

RESOLUCIÓ de 20 de juny de 2012, de la Direcció General d'Avaluació Ambiental i Territorial, per la qual s'ordena la publicació d'unes declaracions d'impacte ambiental dels termes municipals de les Coves de Vinromà i Quartell. Expedients número 281/08 AIA i 8/09 AIA.
---------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6828

Data del DOGV
:   27-07-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/7169


Data del document
:   20-06-2012

Organisme emissor
:   Conselleria d'Infraestructures, Territori i Medi Ambient

Tipus de document
:   Resolució

Descriptors 

:   * Coves de Vinromà, les
    * Quartell
    * impacte ambiental

RESOLUCIÓ de 20 de juny de 2012, de la Direcció General d'Avaluació Ambiental i Territorial, per la qual s'ordena la publicació d'unes declaracions d'impacte ambiental dels termes municipals de les Coves de Vinromà i Quartell. Expedients número 281/08 AIA i 8/09 AIA. [2012/7169]  
De conformitat amb l'article 28 del Decret 162/1990, de 15 d'octubre, del Consell, pel qual s'aprova el reglament per a l'execució de la Llei 2/1989, de 3 de març, d'Impacte Ambiental, en què s'establix que una vegada transcorregut el termini assenyalat en l'article 26 sense que s'hagen plantejat discrepàncies, i sense perjuí de la notificació al titular, la declaració d'impacte ambiental es publicarà en el Diari Oficial de la Comunitat Valenciana, resolc:  
  
Article únic  
Publicar en el Diari Oficial de la Comunitat Valenciana les declaracions d'impacte ambiental corresponents als expedients 281/08 AIA i 8/09 AIA.  
  
«Declaració d'impacte ambiental  
  
Expedient: 281/7082-LZV.  
Títol: Explotació porcina d'engreix.   
Promotor: Francisco Serret Ferreres.  
Autoritat substantiva: Direcció General per al Canvi Climàtic.  
Objecte del projecte: obtenció de l'autorització ambiental integrada per a una explotació porcina d'engreix.  
Localització: polígon 11, parcel·la 512, del terme municipal de les Coves de Vinromà (Castelló).  
Descripció del projecte  
1. Descripció de les característiques més rellevants del projecte  
Es pretén obtindre l'autorització ambiental integrada per a una explotació porcina, les característiques de la qual, segons la documentació aportada, són les següents:  
Es disposa d'una superfície de 45.941 m², en què es localitzen tres naus de 700, 595 i 656,85 m² respectivament, les tres de base rectangular i una sola planta.  
L'activitat consistix en l'engreix de porcs des dels 20 kg fins als 100 kg de pes viu, moment en què es destinen a escorxador. La capacitat de l'explotació és per a 2.350 porcs. Es realitzen dos cicles/any, amb buit sanitari després de cada cicle d'engreix.  
L'abastiment d'aigua potable procedix de la xarxa d'abastiment municipal, i s'estimen unes necessitats hídriques de 3.907 m³/any.  
  
Els porcs s'engreixen sobre reixes i els purins queden retinguts en fosses de purins; es disposa d'una capacitat total d'emmagatzematge de 970,69 m³, una capacitat inferior als tres mesos establits en el Reial Decret 324/2000, d'ordenació de les explotacions porcines.  
Els purins generats es calculen basant-se en el Reial Decret 324/2000, d'ordenació de les explotacions porcines, i és de 5.052,5 m³/purins any, així com el N associat, que serà de 17.037,5 kg N/any. S'utilitza com a adob orgànic en camps de cultiu localitzats íntegrament al terme 83,73 ha de superfície agrícola útil, sense sobrepassar la dosi de 210 kg N/ha exigida en el Reial Decret 324/2000, d'ordenació d'explotacions porcines per a zones no vulnerables.  
Les aigües sanitàries produïdes en l'explotació són gestionades amb els purins.  
Els cadàvers generats són retirats per una empresa gestora autoritzada a este efecte, i queden emmagatzemats fins a eixe moment en un contenidor homologat ubicat a la part exterior de la tanca perimetral.  
Els residus especials generats a l'explotació són gestionats per una empresa gestora autoritzada a este efecte.  
La ventilació adoptada en l'explotació és estàtica horitzontal a través de finestres.  
Com a mesures higienicosanitàries, s'inclou disposar de tanca perimetral a l'explotació, gual sanitari i malla antiocells en finestres.  
  
L'explotació es localitza a més de 5 km del nucli de població.   
Tramitació administrativa  
1. Informació pública. Remissió de l'expedient  
L'expedient per a l'emissió de la declaració d'impacte ambiental s'inicia amb data 29 de setembre de 2008, amb la remissió per la Direcció General per al Canvi Climàtic del projecte d'activitat, l'estudi d'impacte ambiental, la documentació complementària i el resultat de la informació pública.  
La informació pública s'ha realitzat en el DOCV núm. 5728, de 26 de març de 2008, en el tauler d'edictes municipal i per mitjà de notificació als veïns limítrofs a l'activitat, sense la presentació d'al·legacions.  
  
Informes sectorials  
Els informes inclosos en l'expedient es recullen a continuació:   
  
- Informe favorable d'adequació de les instal·lacions emés per la Conselleria d'Agricultura, Pesca i Alimentació, amb data 12 de juny de 2008.  
- Informe favorable de la Confederació Hidrogràfica del Xúquer, amb data 14 de març de 2008.  
- Certificat municipal de compatibilitat urbanística, amb data 20 de març de 2007.  
- Contracte de retirada de cadàvers per a un total de 2.350 animals.  
- Informe de la Conselleria de Cultura i Esport, amb data 22 d'abril de 2008, respecte a la prospecció arqueològica i etnològica, en què s'insta la presentació de l'estudi d'impacte ambiental sobre el qual s'emetrà l'informe definitiu previst en l'article 11 de la Llei de Patrimoni Cultural Valencià.  
- Llicència municipal d'obertura d'explotació porcina, amb data 17 de febrer de 2000.  
Com a antecedents de l'expedient, consten en esta direcció general dos expedients, el 60/97-AIA, per a la legalització d'una activitat porcina, constituïda per dos naus amb capacitat per a 1.450 porcs, per a la qual es va dictar declaració d'impacte ambiental favorable, i un segon expedient amb referència 361/98-AIA, per a l'ampliació d'eixa mateixa explotació, amb la construcció d'una tercera nau amb capacitat per a 660 porcs d'engreix, per al qual es va dictar declaració d'impacte ambiental favorable.   
Afeccions legals  
El sòl on s'exercix l'activitat es qualifica com a sòl no urbanitzable comú, segons les normes subsidiàries municipals.  
L'activitat proposada no afecta cap espai natural protegit de la província de Castelló ni cap espai natural actualment inclòs en l'àmbit de plans d'ordenació dels recursos naturals o plans rectors d'ús i gestió aprovats, en tramitació o en redacció, o alguna altra figura reglamentada en desplegament de la Llei 11/94, d'Espais Naturals Protegits de la Comunitat Valenciana.  
Consideracions ambientals  
1. Elements ambientals que es poden veure afectats de forma important pel projecte d'activitat i identificació d'impactes  
La parcel·la es localitza al N del nucli de població, de fisiografia fortament ondulada, inserida en una zona agrícola de secà, pròxima tant per l'OE com pel S de la parcel·la a una massa de sòl forestal. Segons la cartografia temàtica d'esta conselleria, la superfície ocupada litològicament es caracteritza per estar constituïda per còdols, graves, arenes i argiles. La vulnerabilitat a la contaminació d'aqüífers és mitjana. El risc d'erosió actual és moderat (pèrdua de 15-40 t/ha/any), i el d'erosió potencial és molt alt (pèrdua > 100 t/ha/any). No hi ha risc de lliscament ni d'inundació. No hi haurà afecció al sòl forestal.  
  
No hi ha afecció a via pecuària catalogada al terme municipal.  
  
La zona on s'exercix l'activitat no presenta valors ambientals rellevants, ja que s'ubica en un entorn amb un grau de naturalitat escàs, i els elements ambientals més destacables susceptibles de ser afectats pel projecte són els següents:   
- L'aire, per emissió d'olors a causa dels processos anaerobis associats als purins generats i per emissió de sorolls.  
- El sòl, per alteració de les seues propietats associada a la gestió incorrecta dels purins quan s'usen com a adob orgànic.  
- Les aigües superficials i subsuperficials, per lixiviació o percolació de purins associades a una gestió incorrecta dels purins en la mateixa explotació o quan s'usen com a adob orgànic.  
  
S'ha realitzat una valoració d'impactes a partir de l'elaboració de la matriu d'identificació d'impactes i de la matriu d'importància, de manera que s'ha obtingut una valoració qualitativa d'impactes, de la qual es deduïx que les accions més impactants associades a l'exercici de l'activitat són l'afecció a l'aire per emissió d'olors associats a la presència de bestiar i purins, així com la possible afecció a sòl i aigües per lixiviació o gestió inadequada de purins.  
  
2. Consideracions sobre la proposta de mesures correctores i del programa de vigilància ambiental  
A més de les mesures de gestió de l'explotació, l'estudi d'impacte ambiental conté una sèrie de mesures correctores, entre les quals s'inclou:  
- S'impermeabilitzaran les zones on queden emmagatzemats els purins, de manera que s'eviten les filtracions sobre el terreny.  
  
- Es disposarà d'una barrera vegetal perimetral a l'explotació per a millorar la qualitat visual.  
Cal ampliar les mesures correctores recollides en l'estudi d'impacte ambiental amb l'aplicació dels condicionants arreplegats en esta declaració d'impacte ambiental.  
Atenent les característiques del medi i de l'activitat, es considera viable des del punt de vista mediambiental, sempre que es desenrotlle d'acord amb el que establix l'estudi d'impacte ambiental i es complemente amb l'adopció dels condicionants arreplegats en esta declaració d'impacte ambiental.  
Consideracions jurídiques  
1. El projecte examinat constituïx un dels supòsits fàctics en què resulta preceptiva la formulació d'una declaració d'impacte ambiental prèvia a la resolució administrativa que s'adopte per a l'aprovació definitiva del projecte, tal com es desprén de l'article 5 de la Llei d'Impacte Ambiental i concordants del seu reglament, annex I apartat 1h.  
  
2. En l'expedient s'han observat els tràmits previstos en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental; en la Llei 2/1989, de 3 de març, de la Generalitat Valenciana, i en les altres disposicions que hi són aplicables.  
3. L'article 16, apartat 2, lletra m, del Decret 217/2007, de 26 d'octubre, pel qual es modifica el Decret 131/2007, de 27 de juliol, del Consell, pel qual s'aprova el Reglament Orgànic i Funcional de la Conselleria de Medi Ambient, Aigua, Urbanisme i Habitatge, atribuïx a la Direcció General de Gestió del Medi Natural la competència sobre l'avaluació d'impacte ambiental.  
Per tot això, i fent ús de les facultats legalment establides, formule la declaració d'impacte ambiental següent:  
  
Primer  
Estimar acceptable, només a l'efecte ambiental i sense perjuí de l'obtenció prèvia de les autoritzacions sectorials que hi siguen aplicables, el projecte d'explotació porcina d'engreix, localitzada al polígon 11, parcel·la 512, del terme municipal de les Coves de Vinromà (Castelló), promogut per Francisco Serret Ferreres, sempre que es desenrotlle d'acord amb les previsions de l'estudi d'impacte ambiental i els condicionants i modificacions establits a continuació:  
  
- Com que no disposa de prou capacitat per a emmagatzemar purins durant un període superior a tres mesos, tal com establix l'article 5.1b del Decret 324/2000, d'ordenació de les explotacions porcines, ha de construir una bassa de contenció de purins que assegure la superació d'esta autonomia. S'ha de construir amb materials que li conferisquen impermeabilitat, amb l'aportació d'un plànol de localització a l'explotació, com també un plànol de detall i descripció de les característiques constructives.  
- A causa de l'aplicació reiterada de purins que es realitzarà a les parcel·les agrícoles declarades i en absència de programa d'adobament i balanç de nutrients, cal ampliar la superfície agrícola on s'aplicaran els purins per a no superar la dosi de 170 kg de N/ha, tal com s'establix en el Reial Decret 261/1996.  
- A l'hora d'utilitzar els purins com a fertilitzant, es limitarà la zona d'aplicació a camps de cultiu i pastius no naturals i s'evitaran les proximitats de corrents d'aigua, rius, rierols, barrancs, etc., com també fonts, conduccions subterrànies d'aigua i altres possibles focus de contaminació.   
- Basant-se en el Reial Decret 324/2000, d'ordenació de les explotacions porcines, cal respectar com a distància mínima, en la distribució de fem sobre el terreny, la de 100 m, respecte a altres explotacions del grup primer, i de 200 m, respecte a les explotacions incloses en la resta dels grups definits en l'article 3b del Reial Decret 324/2000 i als nuclis urbans. En relació amb els cursos d'aigua, es respectarà el que establix el Reglament de Domini Públic Hidràulic, que desplega els títols preliminar, I, IV, VI i VII de la Llei 29/1985, de 2 d'agost, d'Aigües, aprovat pel Reial Decret 849/1986, d'11 d'abril, i el que disposen els diferents plans hidrològics de conca.  
  
- Ha de disposar d'informe favorable de la Conselleria de Cultura i Esport, en relació amb la Llei 4/1998, d'11 de juny, de Patrimoni Cultural Valencià.  
- Es comunicarà a esta direcció general qualsevol variació que es produïsca en la destinació dels residus.  
  
Segon  
Notificar als interessats que contra esta resolució, atés que no és un acte definitiu en via administrativa, no es pot interposar cap recurs, la qual cosa no és inconvenient perquè puguen utilitzar-se els mitjans que consideren pertinents en defensa del seu dret.  
  
Tercer  
Publicar esta declaració d'impacte ambiental en el Diari Oficial de la Comunitat Valenciana de la forma reglamentària, d'acord amb les disposicions de l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'Execució de la Llei 2/1989, de 3 de març, d'Impacte Ambiental.  
  
  
València, 6 de febrer de 2008.- La directora general de Gestió del Medi Natural: M. Ángeles Centeno Centeno.  
  
  
Declaració d'impacte ambiental  
  
Dades de l'expedient en el Servici d'Avaluació d'Impacte Ambiental  
Expedient: 8/7416-BVV.  
Títol: Modificació puntual sector B del Pla General d'Ordenació Urbana.  
Promotor: Ajuntament de Quartell.  
Autoritat substantiva: Ajuntament de Quartell i Conselleria de Medi Ambient, Aigua, Urbanisme i Habitatge.  
Localització: terme municipal de Quartell.  
Descripció del projecte  
1. Objecte del projecte  
La modificació puntual del sector B del Pla General d'Ordenació Urbana de Quartell consistix en:  
- Canvi d'ús d'una illa completa, amb una superfície de 3098 m² de l'ordenació detallada, que estava qualificada com a equipament públic i que es proposa destinar a l'ús de vivenda de protecció pública.  
  
- Reclassificació de 3098 m² de sòl no urbanitzable comú a sòl urbanitzable que es proposa com a nou urbanitzable destinat a nou equipament de residencial de tercera edat i centre de dia.   
- Modificació de les normes urbanístiques del PGOU de Quartell pel que fa a la norma de la zona 7 referida al sector B de tipologia d'eixample.  
Dels tres objectius anteriors, únicament el segon implica avaluació ambiental.   
2. Descripció de les característiques més rellevants del projecte  
La reclassificació d'este sòl s'ha justificat per la necessitat de l'ampliació del sòl destinat a equipament per a compensar la supressió de l'equipament previst en el pla general d'ordenació urbana del municipi, que s'ha destinat a VPO.  
Els terrenys estan destinats en l'actualitat a cítrics, limítrofs amb un centre de la tercera edat en ple funcionament, construït amb declaració prèvia d'interés comunitari.  
3. Alternatives  
No s'han presentat alternatives de projecte.  
Tramitació administrativa  
1. Procediment d'avaluació ambiental  
D'acord amb les disposicions de l'article 2 de la Llei 9/06, en què es definixen les zones d'àmbit territorial reduït com aquelles que, per les seues escasses dimensions, tenen un nivell de protecció del medi ambient i una integració ambiental que pot garantir-se per mitjà de l'aplicació de l'avaluació d'impacte ambiental de projectes, la modificació presentada pot considerar-se com una zona d'àmbit territorial reduït i resulta possible l'aplicació de l'avaluació d'impacte ambiental.   
Dins del procediment d'avaluació d'impacte ambiental, el projecte examinat constituïx un dels supòsits fàctics en què resulta preceptiva la formulació d'una declaració d'impacte ambiental prèvia a la resolució administrativa que s'adopte per a l'aprovació definitiva del projecte, tal com es desprén de l'article 5 de la Llei d'Impacte Ambiental i concordants del seu reglament, annex I, apartat 8g del Decret 162/1990, de 15 d'octubre.   
Per tot això, el procediment d'avaluació ambiental per a este cas serà el corresponent al de l'avaluació d'impacte ambiental.   
  
2. Admissió a tràmit  
Amb data 19 de gener de 2009 té entrada en el Registre General de la Conselleria de Medi Ambient, Aigua, Urbanisme i Habitatge una còpia de la documentació tècnica, de l'estudi d'impacte ambiental i de l'expedient administratiu tramitat a l'Ajuntament de Quartell, relatius al projecte de modificació puntual del sector B del Pla General d'Ordenació Urbana de Quartell, i s'incoa l'expedient d'avaluació d'impacte ambiental corresponent.   
3. Informació pública  
L'estudi d'impacte ambiental es va exposar al públic, d'acord amb el certificat emés pel secretari de l'Ajuntament de Quartell, per mitjà d'un anunci publicat en el DOCV núm. 5902, de 27 de novembre de 2008, i en el diari Levante, de 26 de novembre de 2008.  
Durant el període d'informació pública no s'hi van presentar al·legacions, tal com consta en el certificat.   
Afeccions legals  
Pla Zonal de Residus de les Zones X, XI I XII. Per mitjà d'este pla zonal es distribuïx el conjunt de les instal·lacions necessàries per a garantir el respecte dels principis d'autosuficiència i proximitat en la gestió i tractament de residus. Este pla no preveu, en l'àmbit del sector, cap reserva per a futures instal·lacions d'infraestructures de tractament de residus urbans.   
Carretera CV-323. D'acord amb la modificació de la Llei 6/1991, de Carreteres de la Comunitat Valenciana, introduïda per la Llei 14/2005, de Mesures Fiscals, de Gestió Financera i Administrativa i d'Organització de la Generalitat, la zona de protecció de carreteres serà, com a mínim, de 25 m. Els terrenys inclosos en la zona de protecció de la carretera no afecten el sòl reclassificat.  
Llei d'Ordenació del Territori i Protecció del Paisatge. D'acord amb l'apartat 2 de l'article 19, la implantació d'usos industrials o terciaris que impliquen un increment del consum d'aigua requerirà l'obtenció prèvia d'informe favorable de l'organisme de conca competent o entitat col·laboradora autoritzada per al subministrament sobre la seua disponibilitat i la compatibilitat d'este increment amb les previsions dels plans hidrològics, a més de la no-afectació o menyscabament a altres usos existents legalment implantats.  
Patrimoni. D'acord amb l'article 11 de la Llei 5/2007, de 9 de febrer, de modificació de la Llei 4/1998, d'11 de juny, de la Generalitat Valenciana, del Patrimoni Cultural Valencià, els estudis d'impacte ambiental relatius a qualsevol classe de projectes han d'incorporar l'informe de la Conselleria de Cultura, Educació i Ciència sobre la conformitat del projecte amb la normativa de protecció del patrimoni cultural.  
  
Reglament de Paisatge de la Comunitat Valenciana. D'acord amb l'article 48 del Decret 120/2006, els projectes sotmesos a avaluació d'impacte ambiental a l'empara de les disposicions de la Llei 2/1989, de 3 de març, i del seu reglament de desplegament aprovat pel Decret 162/1990, de 15 d'octubre, han d'anar acompanyats d'un estudi d'integració paisatgística, que substituïx l'anàlisi d'impacte visual.   
  
Consideracions ambientals  
L'actuació queda ubicada en una altitud entre els 20-40 m sobre el nivell del mar. El terreny es troba formant els típics bancals mediterranis propis de l'agricultura de cítrics de la zona.   
Des del punt de vista geològic, el municipi es troba en el sector oriental de la serralada Ibèrica, i més concretament en el sector valencià de la branca aragonesa. Els materials que afloren al terme municipal comprenen des del triàsic al quaternari. Els sòls existents al municipi són poc evolucionats, i es poden classificar en tres grans ordes: entisòls, inceptisòls i alfisòls.  
L'àrea estudiada es troba dins de l'aqüífer 56, denominat Serra d'Espadán - Plana de Castelló - Sagunt. La qualitat química de l'aigua subterrània és apta per a qualsevol ús dels sectors occidentals dels aqüífers, mentres que en els sectors orientals (pròxims al mar) la qualitat disminuïx per processos d'intrusió marina i activitats contaminants difusives.   
La vulnerabilitat davant de la contaminació de les aigües subterrànies és elevada quan en superfície afloren calcàries, dolomies, arenoses i graves o arenes del quaternari; mitjana, quan afloren arenes i lutites del terciari, i baixa, quan afloren argiles i margues.   
Es realitza una descripció climàtica de la zona i es destaca que es tracta d'un clima mediterrani amb temperatures suaus tot l'any, amb un règim pluviomètric marcat per un màxim de precipitació tardorenca i un mínim a l'estiu, amb un estiatge moderat. Respecte al règim de vents, s'observa un predomini de vents de component sud-est, nord-est i oest.   
A grans trets, es troba enquadrat en la zona floral mediterrània, encara que molt degradada per la influència de l'home amb els seus cultius. Es troben entre les espècies que poblen la major part del territori com a conseqüència de l'explotació del sòl per part de l'home els cítrics i arbres fruiters i, amb presència escassa, l'olivera, l'ametler i la garrofera, cultius abandonats a causa de l'escassa rendibilitat econòmica. La superfície ocupada pels cultius és de 204,2 ha, que representa el 62,1% del sòl del municipi.  
Els cultius mantenen comunitats faunístiques poc desenrotllades i de valor ambiental escàs, ja que són en certa manera antropòfiles i d'àmplia distribució. En els cultius no arbrats, les poblacions característiques d'estos medis són els alàudids, entre les aus, i els rosegadors xicotets, entre els mamífers. En les àrees de cultiu arbrades, els camps proporcionen més densitat ambiental i, per tant, de recer, i per això tenen una quantitat més alta de comunitats ornítiques, incloent-hi inclús algunes espècies pròpies de boscos i matoll. En este medi destaquen els pàrids (mallerengues) i els fringíl·lids (cadernera, gafarró, verderol...) entre l'avifauna. Trobem també en estos camps aus associades als cursos d'aigua (sistemes de reg), com ara l'oriol, el caragolet, el rossinyol, la merla i la cuereta.   
  
Quant al paisatge, l'estudi menciona que el terme municipal presenta poca varietat, i s'hi distingix només la plana prelitoral i l'aiguamoll. L'àrea d'estudi es correspon amb la plana prelitoral. Està completament dedicada al cultiu de cítrics i hortalisses. La seua importància paisatgística consistix principalment en la densitat d'arbratge i el seu intens valor verd amb fulles perennes.  
La parcel·la de sòl es troba en la unitat ambiental de cítrics III del pla general vigent. Es troba a l'est del nucli urbà actual i està principalment dedicada al cultiu de cítrics.   
S'ha consultat l'inventari de jaciments arqueològics de la Comunitat Valenciana i no es troben restes arqueològiques censades. S'aporta el justificant que s'ha sol·licitat l'informe a la Conselleria de Cultura amb data 19 de gener de 2009.   
Atés que les instal·lacions de centre assistencial i centre residencial ja estan autoritzades a través de les seues declaracions d'interés comunitari respectives i que el planejament només altera la classificació de 3.098 m² destinats a equipament, no es preveu augment de població i, en conseqüència, tampoc es preveu augment en la demanda d'aigua potable i en la generació d'aigües residuals i residus.  
No obstant això, l'Ajuntament ha presentat documentació relativa al sector B: abastiment d'aigua potable, recollida d'aigües negres i recollida de residus.   
El poble es troba dotat d'energia elèctrica a través de centres de transformació de la companyia Iberdrola i línia de distribució aèria en tensió de 20 kV. El poble es troba travessat per cinc línies importants de distribució i transport d'energia. El gasoducte de la companyia Enagás discorre paral·lel a l'autopista A-7.  
L'impacte sobre el paisatge també es considera mínim, atés que els edificis principals ja estan executats, associats a les declaracions d'interés comunitari.   
Els impactes generats poden reduir-se en gran manera amb un disseny adequat de les accions al nivell de projecte, des del punt de vista mediambiental, i pel seguiment d'unes mesures de precaució i vigilància mínimes durant la fase d'obres.  
L'estudi d'impacte ambiental no incorpora mesures correctores, perquè es justifica en el fet que la magnitud xicoteta de la modificació no permet incorporar-ne.   
Consideracions jurídiques  
- El projecte examinat constituïx un dels supòsits fàctics en què resulta preceptiva la formulació d'una declaració d'impacte ambiental prèvia a la resolució administrativa que s'adopte per a l'aprovació definitiva del projecte, tal com es desprén de l'article 5 de la Llei d'Impacte Ambiental i concordants del seu reglament, annex I, apartat 8g del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental, modificat pel Decret 32/2006, de 10 de març, del Consell de la Generalitat.  
  
- En l'expedient s'han observat els tràmits previstos en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental, modificat pel Decret 32/2006, de 10 de març, del Consell de la Generalitat, en la Llei 2/1989, de 3 de març, de la Generalitat Valenciana, i en les altres disposicions que hi són aplicables.  
- L'article 16.2m del Decret 131/2007, de 27 de juliol, del Consell, pel qual s'aprova el Reglament Orgànic i Funcional de la Conselleria de Medi Ambient, Aigua, Urbanisme i Habitatge, atribuïx a la Direcció General de Gestió del Medi Natural la competència sobre l'avaluació d'impacte ambiental.   
Per tot això, i vist l'informe tècnic, es formula la declaració d'impacte ambiental següent:  
  
Primer   
S'estima acceptable, només a l'efecte ambiental i sense perjuí de l'obtenció prèvia de les autoritzacions sectorials que hi són aplicables, la modificació puntual del sector B del Pla General d'Ordenació Urbana de Quartell, sempre que es desplegue d'acord amb el que establix la documentació presentada i amb els condicionants establits a continuació.   
  
Segon   
Condicionants per a l'aprovació del projecte:  
1. L'aprovació definitiva del projecte de la modificació puntual del sector B del PGOU de Quartell queda supeditada a l'informe redactat pel Servici de Suport Tècnic de la Direcció General de Territori i Paisatge, d'acord amb l'article 58.3 del Reglament de Paisatge, sobre la conformitat del projecte amb la normativa de protecció del paisatge.   
  
Condicionants per al desenrotllament del projecte:  
2. L'execució del projecte de la modificació puntual del sector B del PGOU de Quartell queda supeditada a l'informe redactat per la Conselleria de Cultura i Esport, d'acord amb l'article 11 de la Llei 4/1998, d'11 de juny, del Patrimoni Cultural Valencià, modificada per la Llei 5/2007, de 9 de febrer, sobre la conformitat del projecte amb la normativa de protecció del patrimoni cultural. En el cas que este informe resulte desfavorable, així s'haurà d'entendre també esta declaració d'impacte ambiental.  
3. S'aplicaran les mesures correctores següents:   
- L'Ajuntament exigirà a les empreses que, finalitzades les obres, presenten els certificats de recepció de residus sòlids inerts emesos per empreses autoritzades per a la gestió d'este tipus de residus.  
- Serà necessària la reposició, per part de l'urbanitzador, de tots els servicis i infraestructures de reg afectats i funcionalment necessaris.  
  
- Durant la fase d'execució s'ha de preveure i identificar una zona per a l'aplec dels materials que s'utilitzaran en les obres d'urbanització i edificació i evitar així l'ocupació dels terrenys limítrofs.  
- S'ha de definir l'àrea on quedarà aparcada temporalment la maquinària d'obra amb la indicació, si és el cas, del lloc on es duran a terme els treballs de neteja i manteniment de la maquinària. Així mateix, els canvis d'oli, filtres i qualsevol altre residu de manteniment de la maquinària i vehicles han de ser degudament gestionats per taller o gestor de residus tòxics i perillosos degudament autoritzat.  
  
- Els residus vegetals originats amb la tala d'arbres i desbrossament de terrenys es gestionaran de manera adequada a la seua naturalesa, i se'n prohibix la incineració in situ.  
4. Durant el programa de vigilància ambiental cal efectuar:   
- Control de l'ocupació dels terrenys limítrofs al sòl urbà proposat i de les zones no habilitades per a l'emmagatzematge de materials i residus generats.  
- Control sobre la ubicació i els treballs de manteniment de la maquinària.  
- Control sobre el soroll generat durant les obres d'urbanització i construcció.  
- Control de la gestió dels diferents tipus de residus generats i sobre els materials utilitzats en les obres.  
5. L'Ajuntament de Quartell presentarà puntualment davant de l'Administració una memòria o informe anual donant compte del desenrotllament i l'avanç de les activitats, de l'aplicació de les mesures de protecció i de restauració previstes en esta declaració d'impacte ambiental, dels controls realitzats i de qualsevol incidència de caràcter mediambiental que puga produir-se durant el desenrotllament de les obres.   
  
6. Totes les mesures preventives i correctores proposades han de ser recollides per la normativa urbanística del planejament parcial.   
  
Tercer   
Es notifica a les parts interessades que contra esta resolució, atés que no és un acte definitiu en via administrativa, no es pot interposar cap recurs, la qual cosa no és inconvenient perquè puguen utilitzar-se els mitjans que consideren pertinents en defensa del seu dret i dels seus interessos.  
  
Quart   
Esta declaració d'impacte ambiental es publicarà en el Diari Oficial de la Comunitat Valenciana, d'acord amb les disposicions de l'article 28 del Decret 162/1990, de 15 d'octubre, del Consell de la Generalitat Valenciana, modificat pel Decret 32/2006, de 10 de març, del Consell de la Generalitat, pel qual s'aprova el reglament per a l'execució de la Llei 2/1989, de 3 de març, d'Impacte Ambiental.   
  
  
València, 9 de febrer de 2009.- La directora general de Gestió del Medi Natural: M. Ángeles Centeno Centeno.»  
  
València, 20 de juny de 2012.- El director general d'Avaluació Ambiental i Territorial: Juan Giner Corell.